JESEN SPET BARVA NAM PLANINO, PASTIR ODGNAL JE ŽE ŽIVINO…BAJTARJI PA SE VESELIMO , ČEZ ŠIRNE PLANJAVE NA GOLAŽ ŽE HITIMO!

# PRAZNIK BAJTARJEV Z BAJTARSKIM GOLAŽEM NA VELIKI PLANINI- 5. Oktober 2013 ob 11. uri

83. sezono smo začeli lani 6. Oktobra z bajtarskim golažem. Vreme nam je služilo in prireditev je uspela.

Novo leto 2013! Koledniki so dobro opravili delo in raznosili koledarje po planini.

Občni zbor smo imeli 5. Januarja pri Orlu v Stahovici, saj 2. Januarja ni več dela prost dan , zato je prišlo do spremembe. Sprejeli smo program za letošnje leto in se ga držali. Udeležba 71 članov.

Na Kranjskem Raku smo pripravili »bajtarski krst«, ki ga je posnela TV Slovenija. Stilsko smo prepoznavni, saj smo dobili nova enotna oblačila z našim bajtarskim znakom.

V februarju je bil izveden pustni smuk - maškar še pa še, pa tudi pastirčkove igre – v visokem snegu, zamedenem Parlamentu ,tako, da so vztrajali le najbolj pogumni.

V maju smo izvedli turni smuk, veselja je bilo na pretek, saj je bilo izredno lepo vreme in obisk dober. Prehodni pokal je dobil France Erjavšek. Tudi srečelov, izveden v Jarškem domu je bil dobro izpeljan in dobitkov ni manjkalo.

Konec maja smo čistili planino , kljub temu, da je prej padel sneg, smo vseeno pobrali kar nekaj smeti.

1. Junija 2013 smo obeležili 100 letnico rojstva arh.Vlasta Kopača z odkritjem spominske plošče pri Preskarjevi bajti in razstave v Domžalskem domu ( katero si te dni še vedno lahko ogledate ). Upamo, da smo se s tem saj malo oddolžili za vse, kar je ta pomembni mož storil za našo Veliko planino. Večno mu bomo hvaležni .

Skupaj smo stopili bajtarji, pastirji – Pašnih skupnosti Velike, Male in Gojške planine in PD Domžale in rezultati so bili res dobri.

8. junija smo bili na izletu v Loški dolini.

15. junija smo se udeležili proslave ob 120 letnici PZS v Kamniški Bistrici.

22. junija je bila pod budnim očesom našega Mira Uršiča izpeljana Mala tura na Kopitnik.

Avgusta na Miholovem pohodu na Kokrsko sedlo je sodelovalo 14 članov.

Skupaj s pastirji smo pobirali kamenje na planini in tako pripomogli, da so pašniki čistejši.

V avgustu smo sodelovali ob praznovanju Pastirskega praznika na planini.

24/25. Avgusta nam je Velika tura odpadla, zaradi slabe vremenske prognoze. Raduha še pride na vrsto.

Septembra je bil izveden izlet na Poljsko.

Udeleževali smo se obletnic sosednjih PD in tako utrjevali prijateljstva. ( Domžale, Moravče, Luče)

Sodelovali smo pri izvedbi oddaje o Veliki planini, v realizaciji Radia Slovenija, o naših akcijah in delu pisali na spletnih straneh našega PD [www.pdbajtar.si](http://www.pdbajtar.si) , [www.goreinljudje.net](http://www.goreinljudje.net), [www.kamnican.si](http://www.kamnican.si), objave so bile v Delu in še bi lahko naštevali.

Našo »Rožo vrhov« obiskuje veliko planincev in pohodnikov – vpisne knjige so hitro polne.

Dobro sodelujemo s Pašnimi skupnostmi, Družbo Velika planina, Občino Kamnik, vsemi domovi na planini. Udeležujemo se tudi njihovih prireditev in sodelujemo v programih.

Na naši spletni strani, ki jo obnavlja Jani Poznič, lahko preberete vse, kar se dogaja skozi leto.

Naši Markacisti vzdržujejo »kaktuse« na planini in pot čez Dol v dolino K.Bistrice.

Vsem se še enkrat zahvaljujemo za vse, kar so doprinesli , da se je naše delo na Veliki planini odvijalo po programu.

V aprilu smo se poslovili od našega častnega člana PD Bajtar Petra Dolinška, najvišje stanujočega Slovenca na Veliki planini. Njegov spomin in dela bodo živela naprej!

Želimo si, da bi v tem gorskem raju dobili kje svoj prostor ali vsaj sobo, kjer bi lahko razstavili arhiv, ki se ga je v preteklih letih kar nekaj nabralo.

Naše društvo šteje 140 članov in upamo, da se bo število še povečalo.

Leto 2013 je leto obletnic - 120 let PZS, 120 let PD Kamnik, 120 let od rojstva Jaka Čopa, 100 let od rojstva Tineta Orla in našega Vlasta Kopača.

Danes pa je pred nami spet naš bajtarski praznik, BAJTARSKI GOLAŽ, ko bomo pričeli 84. sezono na Veliki planini.

Povabila bi predstavnika PAŠNE SKUPNOSTI VELIKA PLANINA in ŽUPANA BAJTARJEV , da prideta na oder in opravimo PREDAJO KLJUČA PLANINE.

Pastirji so odšli s svojo živino v dolino, zdaj na planini domujejo bajtarji. Obljubljamo, da bomo planino čuvali in jo predali pastirjem spet spomladi, ko pridejo past svojo živino.

Helena Plahuta